Useat yritykset ovat ottaneet yhteyttä Hope Turku -yhdistykseen ja tarjonneet apua. Yksi apua tarjonneista on turkulainen ravintola Julinia. Lähes 350 Hopen asiakasta illastaa ravintolassa tällä viikolla.

Yhä useampi lapsiperhe Turun seudulla hakee apua arjesta selviämiseen. Vapaaehtoisvoimin toimivan Hope Turku -yhdistyksen asiakasmäärät kasvavat joka vuosi.

Yleensä uusia apua hakevia perheitä tulee vuodessa yli sata lisää. Tänä vuonna apua näytetään hakevan kuitenkin erityisen paljon.

– Onko se tämä yleinen kehitys, joka vetää perheet ihan piippuun? pohtii tiiminvetäjä Arja Heinonen Hope Turusta.

Hän uskoo, että tänä vuonna uusia Turun Hopesta apua hakevia perheitä tulee jopa 200 lisää. Hope antaa lapsiperheille muun muassa tavara- ja vaatelahjoituksia.

Yritykset ottavat yhteyttä

Useat yritykset ovat ottaneet yhteyttä Hopeen ja tarjonneet apua. Yksi apua tarjonneista on turkulainen ravintola Julinia. Lähes 350 Hopen asiakasta illastaa tällä viikolla turkulaisravintolassa.

Yrittäjä haluaa kannustaa myös muita ravintoloita lähtemään mukaan samanlaiseen toimintaan.

– Olemme ihan alusta asti toivoneet, että tähän lähtisi mukaan muitakin ravintoloita. Se ei ole keneltäkään pois, ja samalla voimme antaa apua enemmän, kertoo Iiro Toivanen Ravintola Juliniasta.